Lebilincselték Demszky autóját

Kerékbilincset kapott Demszky Gábor szolgálati autója, mialatt a főpolgármester a pénzügyi tárca épületében tárgyalt a BKV hosszú távú finanszírozásáról a kormány képviselőivel.

A minisztérium környéke védett övezetnek számít, a behajtáshoz külön engedély kell. A liberális városvezetőnek van is ilyen papírja, de elfelejtette kitenni. Miután bemutatta az engedélyt az V. kerületi közterület-felügyelet munkatársainak, a kerékbilincs lekerült az autóról.

Januárban térfigyelő kamera rögzítette, ahogy Demszky Gábor szabálytalanul parkolt le, és tolatott ki egy egyirányú utcából. A BRFK megindította a szabálysértési eljárást a főpolgármester ellen, aki fogadkozott a sajtóban, hogy legközelebb körültekintőbb lesz. A liberális politikus legsúlyosabb közlekedési kihágása az volt, amikor a 70-es táblánál 131-el hajtott néhány éve.

- hírTV -